TVB劇集《逆天奇案2》昨晚(19日)一集劇情有重大推進,原來冠峰(方力申飾)是失了憶的魏子樂(張頴康飾)幕後代理人兼狂熱粉絲,在暗網以Perses身份幫助子樂執行復仇計劃!
劇情講述冠峰與子樂年輕時早已認識,兩人透過 Online Game結為好友,冠峰與爸爸(黃子雄飾)住在荒島時,感到生活既苦悶又壓抑,後經思想極端的子樂洗腦、殺掉自己的「痛苦根源」—親生父親,並重獲自由返回城市,自此冠峰便將子樂奉若神明。後來受盡喪妻之痛的子樂,在暗網聯絡冠峰,要求冠峰代為執行報仇計劃;惟子樂後來腦部缺氧導致失憶,冠峰便借協助O記查案為名、近距離接觸子樂為實!另邊廂,電腦奇才天祖(高鈞賢飾)與女友Ana(馮盈盈飾)協助警方凍結Perses的資金鏈,成功阻止Perses執行恐襲。冠峰深感自責之際,發現外國研發了一種新藥可以加速修補大腦受損部位,遂希望以此藥喚醒子樂記憶。
向來形象正面的小方今次罕有飾演反派,演出令人眼前一亮;小方今次演出的難度位,在於要在「理性睿智」Mode表現冷靜和 「狂熱信徒」Mode變得躁狂之間不停切換。昨晚一場小方VS高鈞賢、馮盈盈的網絡大戰,小方節節敗退,期間激動得爆汗不特止,更谷到額頭青筋盡現,「瘋癲」指數爆標!
講到劇中真正身份終於揭盅,小方受訪時笑言:「依家觀眾唔使再估喇!劇中子樂係冠峰唯一嘅朋友,佢係幫我脫離爸爸魔掌嘅人,所以當正佢係恩人,我要報恩幫佢完成報仇大計。」小方坦言角色很有挑戰性:「最難係要諗點樣鋪排,始終唔想脫離角色性格太多,唔想做得太過火,又想有意外驚喜帶到畀觀眾。呢個角色平時嘅情緒係比較平淡、冷靜嘅,但因為成長背景搞到性格有啲缺憾,所以有時會失去理智,要選擇『跳掣』嘅時機係最難嘅。」講到與張頴康非常合拍,更被笑指是CP,小方說:「同佢合作得好開心,大家都希望每一場戲觀眾都睇得開心,我哋兩個都會有商有量去傾點樣做好啲,佢係一個相當專業嘅演員,希望將來可以再合作多啲!」